**Sadarbības memorands**

**par pārtikas produktu sastāva uzlabošanu**

Rīgā DOKUMENTA PARAKSTĪŠANAS DATUMS IR PĒDĒJĀ PIEVIENOTĀ DROŠA ELEKTRONISKĀ

PARAKSTA UN TĀ LAIKA ZĪMOGA DATUMS

Veselīgs un sabalansēts uzturs nodrošina neinfekcijas slimību profilaksi, tomēr par spīti nemitīgiem centieniem izglītot sabiedrību uztura jautājumos, neinfekcijas slimību izplatība pasaulē un Latvijā turpina pieaugt.

Sabiedrībā pastāv maldīgi uzskati par dažādiem pārtikas produktiem un trūkst zināšanu un prasmju veselīga ēdiena izvēles jomā. Tāpat nenoliedzama ir arī apkārtējās vides ietekme – reklāmas, ēdiena pieejamība, stress, finansiālie apstākļi un citi faktori, kuri ietekmē cilvēku iespējas pievērsties veselīga uztura paradumiem. Tāpēc Veselības ministrija sadarbībā ar Latvijas Pārtikas uzņēmumu federāciju un Latvijas Tirdzniecības un rūpniecības kameru ir apņēmusies veicināt pārtikas produktu reformulāciju jeb sastāva uzlabošanu, samazinot pievienotā cukura, sāls un piesātināto tauku daudzumu, lai paplašinātu iedzīvotāju iespējas iegādāties un patērēt produktus ar veselīgāku sastāvu.

Pārtikas produktu sastāva uzlabošanu paredz Eiropas Padomes secinājumi “*Rīcība, lai labākas iedzīvotāju veselības nolūkos samazinātu sāls patēriņu*”[[1]](#footnote-1), Eiropas Savienības *platformas par nacionālajām iniciatīvām attiecībā uz izvēlētām uzturvielām* 1. pielikums par piesātināto taukskābju samazināšanu pārtikas produktos[[2]](#footnote-2) un 2. pielikums par pievienotā cukura samazināšanu pārtikas produktos[[3]](#footnote-3).

Latvijā ir sociāli atbildīgi pārtikas produktu ražotāji un izplatītāji, kuri rūpējas, lai saražotie produkti būtu ne tikai garšīgi, bet arī veselīgi patērētājiem, tādēļ daļai tirdzniecības vietās pieejamo pārtikas produktu sastāvs jau ir uzlabots.

Tomēr joprojām daudziem Latvijā nopērkamajiem pārtikas produktiem būtu nepieciešams veikt sastāva izmaiņas, tādēļ, lai veicinātu Latvijas iedzīvotāju iespējas iegādāties un patērēt pārtikas produktus ar samazinātu pievienotā sāls, cukura un piesātināto tauku daudzumu, tiek noslēgts Sadarbības memorands par pārtikas produktu sastāva uzlabošanu (turpmāk – Memorands)starp

**Veselības ministriju** (turpmāk Veselības ministrija) veselības ministra Daniela Pavļuta personā un **Latvijas Tirdzniecības un rūpniecības kameru un Latvijas Pārtikas uzņēmumu federāciju** (turpmāk – kopā un katra atsevišķi saukta Organizācija), un **pārtikas produktu ražotājiem,** kas parakstījušies atsevišķā apliecinājumā par pievienošanos Memorandam (turpmāk – kopā un katrs atsevišķi saukts Pārtikas produktu ražotājs), visi kopā un katrs atsevišķi saukti arī kā Puses, vienojas par turpmāko:

**Memoranda mērķis**

1. Memoranda mērķis ir uzlabot iedzīvotāju uztura paradumus, veicinot Latvijā izplatīšanai paredzēto pārtikas produktu, kas ir ar samazinātu piesātināto taukskābju, pievienotā cukura un sāls daudzumu, pieejamību iedzīvotājiem.

**Puses apņemas:**

2. Pārtikas produktu ražotājs apņemas samazināt pievienotā sāls un/vai pievienotā cukura un/vai pievienoto piesātināto taukskābju daudzumu produktā atbilstoši pārtikas produkta grupai noteiktajam apmēram (I pielikums).

3. Pārtikas produktu ražotājs apņemas nodrošināt, ka, veicot pārtikas produktu sastāva uzlabošanu, nepaaugstinās gatavā produkta sāls, cukura un piesātināto taukskābju daudzums 100 gramos vai 100 mililitros produkta, savukārt, kopējā enerģētiskā vērtība nepaaugstinās par vairāk kā 10% no sākotnējās vērtības, attiecinot pārtikas produkta sastāva uzlabošanas mērķus gan uz konkrētu produktu, gan produktu grupu.

4. Pārtikas produktu ražotājs apņemas veikt pārtikas produktu sastāva uzlabošanu noteiktajā termiņā, par kuru vienojas parakstīšanas brīdī saskaņā ar II pielikumu, kuru Pārtikas produktu ražotājs iesniedz kopā ar Apliecinājumu par pievienošanos memorandam (III pielikums).

5. Veselības ministrija apņemas veikt iedzīvotāju informēšanu un izglītošanu par veselīgiem uztura paradumiem un to nozīmi cilvēka veselības saglabāšanā un stiprināšanā, tajā skaitā par pievienotā sāls, cukura un piesātināto taukskābju pārmērīgas uzņemšanas kaitīgo ietekmi uz veselību. Veicot iedzīvotāju izglītošanu, Veselības ministrija informēs sabiedrību arī par Memorandu, pārtikas produktu ražotājiem (uzņēmumiem), kuri to ir parakstījuši, un produktiem, kuriem ir veikta sastāva uzlabošana.

6. Veselības ministrija apņemas savā tīmekļvietnē publicēt pārtikas produktu ražotāju sarakstu, kuri ir piekrituši veikt pārtikas produktu sastāva uzlabošanu atbilstoši Memorandā paredzētajam, kā arī publicēt sarakstu ar pārtikas produktu grupām un/vai produktiem, kuriem ir veikta vai tiek plānots veikt sastāva uzlabošanu atbilstoši Memorandā paredzētajam.

7. Organizācija ne retāk kā reizi gadā sniedz Veselības ministrijai informāciju par reformulētajiem produktiem.

8. Organizācija un Veselības ministrija apņemas popularizēt pārtikas ražotājiem iespējas pievienoties Memorandam, lai veiktu pārtikas produktu ar augstu pievienotā sāls, cukura un piesātināto taukskābju daudzumu brīvprātīgu sastāva uzlabošanu, kā arī koordinēt to pievienošanos Memorandam.

9. Ja pārtikas produktu ražotājs laika posmā no 2015. gada ir veicis pārtikas produkta sastāva uzlabošanu atbilstoši Memoranda mērķim un 10. punktā noteiktajam, tad šis uzņēmums var pievienoties pie Memoranda slēdzošajām pusēm, parakstot to.

10. Lai nodrošinātu pārtikas produktu sastāva uzlabošanu, Puses vienojas par piesātināto taukskābju un/vai pievienotā sāls un/vai pievienotā cukura daudzuma samazināšanu attiecīgajās pārtikas produktu grupās, kas minētas Memoranda I pielikumā.

11. Puses vienojas ne retāk kā reizi gadā kopīgi izvērtēt Memoranda izpildes gaitu un izskatīt jautājumus, kas saistīti ar sadarbības turpmāku veicināšanu.

**Noslēguma jautājumi**

12. Sadarbības memorands sastādīts vienā elektroniski parakstītā eksemplārā, kura turētājs ir Veselības ministrija un kas ir pieejams Veselības ministrijas tīmekļvietnē.

13. Memorands stājas spēkā dienā, kad to ir parakstījusi Veselības ministrija un abas Organizācijas. Veselības ministrija nodrošina aktuālās informācijas par Memoranda īstenošanu publicēšanu tās oficiālajā tīmekļvietnē.

14. Memorandam var pievienoties ikviens pārtikas produktu ražotājs, kas atbalsta tā mērķi un pauž gatavību iesaistīties tā īstenošanā, iesniedzot Veselības ministrijai apliecinājumu par pievienošanos Memorandam un tam pievienoto pieteikumu pārtikas produktu sastāva uzlabošanai.

15. Jebkuram pārtikas ražotājam un Organizācijai ir tiesības atkāpties no Memoranda,  rakstveidā par to informējot Veselības ministriju.

16. Visus jautājumus un domstarpības, kas saistītas ar Memoranda izpildi, puses risina savstarpēju sarunu ceļā.

Veselības ministrs Daniels Pavļuts

Latvijas Pārtikas uzņēmumu federācijas

padomes priekšsēdētāja Ināra Šure

Latvijas Tirdzniecības un rūpniecības

kameras valdes loceklis Jānis Lielpēteris

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

I pielikums

**Pievienotā cukura, sāls un piesātināto taukskābju samazināšanas apjoms atkarībā no pārtikas produktu grupas\***

|  |  |  |  |
| --- | --- | --- | --- |
| **Pārtikas produktu grupa** | **Pievienotā sāls samazināšana** | **Pievienotā cukura samazināšana** | **Piesātināto taukskābju samazināšana** |
| **Gaļa, zivis un to produkti** | Gaļas izstrādājumi (marinēta nepagatavota gaļa) | 10% | - | 10% |
| Gaļas produkti  | 10% | - | 10% |
| Apstrādāti zvejniecības produkti | 10% | - | 5% |
| **Graudaugu produkti** | Maize  | 10% | 5%  | - |
| Gatavās graudaugu putras | 5%  | 20%  | - |
| Miltu konditorejas izstrādājumi  | 10%  | 20%  | 10% |
| Gatavie produkti, kuri iegūti uzpūšot vai apgrauzdējot graudaugu produktus (popkorns, saldās kukurūzas nūjiņas, brokastu pārslas) | 10% |  20% | 10% |
| Graudaugu maisījumi konditorejas izstrādājumu pagatavošanai (pankūku, kūku, keksu milti) | 10 % | 20 % | 10%  |
| Musli | - | 15% | -  |
| **Produkti, kuri ražoti no augļiem un dārzeņiem** | Nektāri, sulu dzērieni | 10% | 10% | - |
| Konservēti dārzeņi un dārzeņu mērces (tomātu, kečups, lečo) | 10% | 10%  | - |
| Konservētie augļi un to produkti (konservēti augļi sīrupā) | - | 10% | - |
| Ievārījumi, marmelādes, džemi, želejas | - | 15% | - |
| **Saldētā gatavā pārtika** | Pusfabrikāti, kas neietilpst citās minētajās grupās (piemēram, pelmeņi, lazanja, pildītas pankūkas) | 10% | 10% | 10% |
| **Piena produkti** | Piena un skābpiena produkti (piens ar piedevām, jogurts, biezpiens, kefīrs, paniņas, rjaženka) | 5% | 10%  | - |
| Saldējums  | - | 15% | 10%  |
| Gatavie deserti, kas tiek ražoti, izmantojot piena produktus (tiramisu, auzu pārslu deserts, jogurta/saldā krējuma deserts) | - | 10%  | 10% |
| **Saldumi** | Cukura konditorejas izstrādājumi | - | 20% | - |
| Tumšā un piena šokolāde | - | 10% | 10% |
| Krēma konditorejas izstrādājumi | - | 20% | 10% |
| **Dzērieni** | Saldinātie bezalkoholiskie dzērieni\*\* | - | 20% | - |
| **Citi pārtikas produkti** | Mazu bērnu pārtika | 5% | 20% | - |
| Kartupeļu izstrādājumi (kartupeļu pankūkas, cepelīni, kartupeļi frī) | 10% | - | 10% |
| Majonēze | 5% | - | - |

\*Izstrādāts sadarbībā ar Latvijas Diētas un Uztura Speciālistu asociāciju, Latvijas Uzturzinātnes speciālistu biedrību, Latvijas Diētas ārstu asociāciju, Latvijas Pārtikas uzņēmumu federāciju un Latvijas Tirdzniecības un rūpniecības kameru.

\*\*Izņemot bezalkoholiskos vīnus, sidrus, alu u.tml. dzērienus, kas tiek izplatīti, kā bezalkoholiska alternatīva alkoholiskiem dzērieniem.

II pielikums

**Pieteikums pārtikas produktu sastāva uzlabošanai**

| **Uzņēmuma nosaukums**  | **Pārtikas produktu grupa vai produkts** | **Sākotnējā uzturvērtība 100 g vai 100 ml produkta** | **Izvēlētais sasniedzamais mērķis**  | **Izmaiņu uzsākšanas un izpildes datums** |
| --- | --- | --- | --- | --- |
| **Enerģētiskā vērtība (kcal)** | **Piesātinātie tauki** **(g)** | **Cukurs** **(g)** | **Sāls** **(g)** |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

III pielikums

**APLIECINĀJUMS**

**par pievienošanos Sadarbības memorandam par pārtikas produktu sastāva uzlabošanu**

20\_\_.gada \_\_\_\_.\_\_\_\_\_\_\_\_\_\_\_\_\_\_

|  |
| --- |
|  |
| (uzņēmuma nosaukums, reģistrācijas nr.) |
| tā paraksttiesīgā pārstāvja |  |
| (amats, vārds, uzvārds) |

personā apliecina, ka pievienojas **Sadarbības memorandam** par pārtikas produktu sastāva uzlabošanu.

Pielikumā: Pieteikums pārtikas produktu sastāva uzlabošanai.

Pārstāvis

|  |  |  |  |  |
| --- | --- | --- | --- | --- |
|  |  |  |  |  |
| (amats) | (paraksts\*) | (vārds, uzvārds) |

\*nav nepieciešams, ja apliecinājums parakstīts ar drošu elektronisko parakstu

1. https://eur-lex.europa.eu/legal-content/LV/ALL/?uri=CELEX%3A52010XG1111%2801%29 [↑](#footnote-ref-1)
2. https://ec.europa.eu/health/sites/default/files/nutrition\_physical\_activity/docs/satured\_fat\_eufnisn\_en.pdf [↑](#footnote-ref-2)
3. https://ec.europa.eu/health/sites/default/files/nutrition\_physical\_activity/docs/added\_sugars\_en.pdf [↑](#footnote-ref-3)